ལོ་ལྔའི་རིང་འགྲིམས་པའི་ལམ་བུར་ཕྱིར་ལྟ་བྱེད་སྐབས་གཞན་ལས་མངོན་གསལ་དོད་པའི་སྡོམ་ཚིག་ཅིག་ཐོབ་པ་སྟེ།ཏང་གི་འགོ་ཁྲིད་མཐའ་འཁྱོངས་བྱ་རྒྱུ་ནི་མི་དམངས་འཐུས་མི་ཚོགས་ཆེན་ལམ་ལུགས་ཀྱི་ངོ་བོའི་བླང་བྱ་དང་ལེགས་ཆ་ཆེ་ཤོས་ཤིག་དང་།མི་དམངས་འཐུས་ཚོགས་ཀྱི་ལས་དོན་ལེགས་པར་སྒྲུབ་པའི་རྩ་བའི་འགན་ལེན་དང་འགག་རྩར་ཐུག་ས་ཞིག་ཡིན།ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པས་མི་དམངས་འཐུས་མི་ཚོགས་ཆེན་ལམ་ལུགས་ཡུན་རིང་མཐའ་འཁྱོངས་བྱེད་པ་དང་རྒྱུན་ཆད་མེད་པར་འཐུས་སྒོ་ཚང་དུ་གཏོང་བར་ཚན་རིག་དང་མཐུན་པའི་རིགས་པའི་གཞུང་ལུགས་ཀྱི་མཛུབ་ཁྲིད་གནང་ཡོད།བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་གཅིག་སྡུད་གཅིག་གྱུར་གྱི་འགོ་ཁྲིད་བློ་རྩ་བརྟན་པོས་མཐའ་འཁྱོངས་བྱེད་པ་དང་།ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་འཕེལ་རྒྱས་ཀྱི་བླང་བྱ་དང་ཟུང་འབྲེལ་དམ་ཟབ་བྱེད་པ།མར་ཁེ་སི་ལེ་ཉིང་རིང་ལུགས་ཀྲུང་གོ་ཅན་དུ་གྱུར་པའི་གྲུབ་འབྲས་གསར་ཤོས་སྤྱད་དེ་ལག་ལེན་ལ་མཛུབ་ཁྲིད་དང་དཀའ་གནད་སེལ་ཐབས་བྱེད་པ་བཅས་བྱས་ན།གཞི་ནས་མི་དམངས་འཐུས་ཚོགས་ལམ་ལུགས་དང་མི་དམངས་འཐུས་ཚོགས་ཀྱི་ལས་དོན་གསོན་ཤུགས་ཆེ་ལ་གསོན་ཉམས་ལྡན་པ་ཞིག་ཏུ་འགྱུར་རྒྱུ་རེད་ལ་དུས་རབས་ཀྱི་རང་བཞིན་ཡང་དེ་བས་ལྡན་རྒྱུ་རེད།